钦定古今图书集成/明伦汇编/官常典/第536卷 > 廖永安
## 钦定古今图书集成/明伦汇编/官常典/第536卷 > 廖永安

按《明外史》本传：“永安，字彦敬，巢人。妖人。彭祖兵起，永
安与兄永坚为其万户。祖败死，永坚往仕汉。永安与
弟永忠率战舰千馀艘，偕俞通海等屯巢湖，结水砦
以捍寇患。与庐州左君弼有隙，屡受其窘。永安辈惧
为所袭，遣间使至和州，请归太祖，且乞发兵为导。太
祖乃亲诣巢湖，导其战舰以出。会元中丞蛮子海牙”
聚兵马场河，太祖督舟师攻之。元人驾楼船，不利进
退，而永安辈操舟若飞，再战再破，元兵始定渡江策。
顷之，发江口，永安请所向，命举帆指牛渚。西北风方
骤，顷刻达岸，守矶者惊乱。太祖急麾甲士，鼓勇以登，
采石镇兵皆溃。遂从取太平，授管军总管。以舟师破
海牙水栅，获其船十五艘。又从擒陈兆先于江宁镇，
遂入集庆，擢建康翼统军元帅。出舟师从取镇江，克
常州，擢同佥江南行枢密院事。又以舟师同常遇春
自铜陵趋池州永安，去城十里而军。遇春抵城下，合
攻之，破其北门，执天完守将，遂克池州。偕通海攻江
阴之石牌砦，降张士诚守将栾瑞，擢同知枢密院事。
又以舟师破士诚兵于常熟之福山港，再破于通州
之狼山，获其战舰以归。遂从徐达复宜兴，乘胜追敌
于太湖，遇其将吕珍与斗，舟胶浅被执。永安长水战，
率舟师归太祖，所至辄有功。士诚爱其才勇，欲降之，
不可，为所囚。太祖壮永安不屈，遥授行省平章政事，
封楚国公，竟死于吴。吴平，还丧，太祖迎祭于郊。洪武
六年，帝念天下大定，诸功臣如永安及俞通海、张德
胜、桑世杰、耿再成、胡大海、赵德胜，皆已前殁，犹未有
谥号，乃下礼部定议。议曰：“有元失驭，四海糜沸。英杰
之士，或起义旅，或保一方，泯泯棼棼，莫知所属。真人
奋兴，不期自至。龙行而云，虎啸而风。若楚国公臣永
安等，皆熊罴之士，膂力之才，非陷坚没陈”，即罹变捐
躯，义与忠俱，名耀天壤。陛下混一天下，追惟旧劳，爵
禄及子孙蒸尝著祀典，易名定谥，于礼为宜。臣谨按
《谥法》，以赴敌逢难，谥臣永安武闵；杀身克戎，谥臣通
海忠烈；奉上致果，谥臣张德胜忠毅；胜敌致彊，谥臣
大海武壮；辟土斥境武而不遂，谥臣再成武壮；折冲
御侮壮而有力，谥臣赵德“胜《武桓》、臣世杰业封永义
侯，与汉世祖封寇恂《景丹》相类，当即以为谥。”诏从其
议。又皆加赠开国辅运推诚宣力武臣、光禄大夫、柱
国、同知大都督府事。已又改封永安郧国公，无子。